22/07/2013 | Administración LocalMunicipal
Ferrol
Urbanismo
Anuncio proposta intercambio de uso entre docente e deportivo nas parcelas D-1, D-2, D-3 e D-4 do polígono do Bertón

A Xunta de Goberno Local de Ferrol en sesión levada a cabo o día 27 de xuño de 2013, acordou aprobar a seguinte proposta que literalmente di: 25. PROPOSTA DE INTERCAMBIO DE USO ENTRE DOCENTE E DEPORTIVO NAS PARCELAS D-1, D-2, D-3 E D-4 DO POLÍGONO DO BERTÓN.- Examinada a proposta que eleva o Concelleiro Delegado de Urbanismo, Infraestructuras e Contratación, que textualmente di: “Con data de 28-05-2013 a xefatura de sección de urbanismo emitiu o seguinte informe que literalmente di: “Mediante solicitude da concelleira de educación de data de 24-05-2013, acompañada do informe técnico de educación da mesma data, solicítase do negociado de urbanismo a tramitación dun intercambio de uso nas reservas dotacionais do polígono do Bertón en relación aos usos docente na reserva dotacional D-1 e deportivo nas reservas dotacionais D-2, D-3 e D-4 previstos no Plan Parcial, xustificando as razóns de interese público que concorren para proceder a intercambiar uso docente nas reservas dotacionais destinadas a deportivo no dito Plan Parcial. Con data de 24-05-2013 o xurista de urbanismo emitiu o seguinte informe conformado pola Secretaría Xeral o 27-05-2013, que literalmente di: “Solicítase polo negociado de educación mediante escrito de data de 24-05-2013 o intercambio de usos deportivo e docente nas reservas de dotacións de titularidade municipal destinadas a tales usos no polígono do Plan Parcial do Bertón aprobado definitivamente polo Pleno de 26-02-2004. No informe da técnico municipal de educación de data de 24-05-2013 que se acompaña con dita solicitude motívase o dito intercambio de uso solicitado por razóns de interese público. No proxecto de equidistribución do solo urbanizable do Plan Parcial do Bertón, prevense unha reserva de dotacional docente na parcela D- 1, e unha reserva de dotacional deportivo nas parcelas D-2, D-3 e D-4, todas elas de titularidade pública municipal. Segundo o informe remitido polo negociado de educación sería recomendable que o docente se situase nun lugar mais próximo ao núcleo residencial do Bertón e á trama urbana do termo municipal para o reforzo da zona do ensanche que ten carencias deste uso, en lugar de ubicalo nunha parcela colindante cun polígono industrial que supón o límite do termo municipal e a carón dunha parcela de uso comercial. Por outra banda o uso deportivo terá unha mellor funcionalidade e unha máis ampla prestación de servizos concentrándose nunha parcela destinada exclusivamente a tal uso nunha zona que primordialmente se destina á prestación de servizos terciarios. Dende a perspectiva urbanística, tal modificación de uso da reserva de equipamentos está expresamente contemplada no artigo 47.4 da vixente LOUG, no que expresamente se autoriza ao Concello en Pleno, por maioría absoluta e sen necesidade de seguir o procedemento de modificación do plan, para acordar o cambio de uso de terreos reservados para equipamentos públicos por outro uso dotacional público distinto, sempre que se manteña a titularidade pública. No presente caso motívanse no informe técnico municipal de educación as razóns de interese público que aconsella o intercambio do uso docente e deportivo nas pezas de reserva dotacional destinadas a tales usos na equidistribución do polígono do Bertón. Dáse cumprimento tamén o requisito de manter a titularidade pública dos dotacionais que esixe o citado artigo 47.4 da LOUG. E os usos que se intercambian nas parcelas dotacionais son os permitidos no propio Plan Parcial, habida conta que xa estaban asignados como usos pormenorizados dentro do ámbito do polígono. Neste senso, no artigo 24.3 do Plan Parcial do Bertón recóllense os usos públicos para os dotacionais do Bertón, entre os que se atopan o deportivo e o docente e clarifica o que debe entenderse por “usos de interese público e social” que se reflicten no proxecto de equidistribución para as parcelas dotacionais D-5 e D-6, permitíndose nestas parcelas, ademais dos anteriores, o sanitario, asistenciais, sociais, culturais, administrativos e multiusos. Polo exposto, e á vista do informe da técnico do negociado de educación, infórmase favorablemente, no marco das miñas competencias, o intercambio de uso solicitado, de xeito que pasen a uso docente as reservas dotacionais D-2, D-3 e D-4, e a uso deportivo a reserva dotacional D-1, restando as reservas dotacionais D-5 e D-6 que poderán albergar calquera dos usos previstos no artigo 24.3 do Plan Parcial do Bertón.” Con data de 27-05-2013 o arquitecto municipal emitiu o seguinte informe que literalmente di: “Dende o punto de vista técnico, o intercambio de uso docente e deportivo nas parcelas D-1, D-2, D-3 e D-4 do Plan Parcial do Bertón aprobado definitivamente polo Pleno de 26-02-2004 propostas polo negociado de educación de data de 24-05-2013 resulta viable para albergar os usos propostos manténdose inalteradas as cesións obrigatorias do propietario do solo para equipamentos dotacionais do artigo 47.1 e 2 da LOUG, e polo tanto, mantendo inalterada a equidistribución de beneficios e cargas. Respecto a motivación dos intereses públicos que concurren para o intercambio de usos propostos estase ao informe emitido polo negociado de educación de data de 24-05-2013. Dende a perspectiva urbanística, no propio Plan Parcial do Polígono do Bertón, no seu apartado 1.4.2 relativo ao “equipamento comunitario”, especifica o carácter orientativo dos usos asignados nas reservas dotacionais, e expresamente nel se dispón “sen perxuízo do establecido no punto 4 do artigo 47 da Lei 9/2002”, e dicir, sen perxuízo da modificación dos usos prevista legalmente por acordo do Pleno por maioría absoluta sen necesidade de modificar o Plan Parcial. Polo tanto é o propio Plan Parcial o que prevé e posibilita expresamente a modificación dos usos asignados que califica de “orientativos” para as reservas de equipamento dotacional, integrando na súa regulación normativa a posibilidade legal de facelo polo procedemento do art 47.4 da LOUG sen que tal modificación do uso produza, por disposición legal e do propio Plan Parcial, unha alteración do seu contido normativo nin da distribución de beneficios e cargas e das cesións obrigadas, calquera que sexa o sistema de actuación aprobado, polo que non se fai necesario acudir a un proceso de modificación do planeamento. Neste caso a regulación legal da LOUG está integrada no contido normativo do Plan Parcial, consciente da súa aplicación directa de rango superior ao regulamentario aínda que a aplicación do art 47.4 non pende da súa expresa constancia no planeamento de desenvolvemento ao tratarse dunha disposición legal vixente, incluso ao tempo da aprobación do Plan Parcial. A súa razón de ser responde a necesidade de adaptar os usos pormenorizados asignados ás reservas dotacionais propiedade do Concello ao interese público que deba prevalecer en cada momento coa garantía de manter a súa titularidade pública, consciente que tal beneficio ao interese público non altera en absoluto as obrigas e dereitos dos propietarios do solo na equidistribución, nin as cesións legais obrigadas dos apartados 1 e 2 do artigo 47 da LOUG, que permanecen inalterados. Tal alteración do uso pormenorizado da reserva de equipamento dotacional non afecta as cesións obrigadas de sistemas de espazos libres e zonas verdes da LOUG, nin as cesións obrigadas de equipamento previstos na dita lei, nin as infraestructuras viarias do Plan Parcial, nin afecta á distribución, intensidade e tipoloxía de usos de aproveitamento lucrativo adxudicadas ao propietario do solo no polígono, e por istas razóns a LOUG e, neste caso, o texto normativo do propio Plan Parcial permite o procedemento de modificación do uso pormenorizado dos dotacionais sin seguir o procedemento de modificación do planeamento. A maior abundamento o Plan Parcial do Bertón é un planeamento de iniciativa pública do IGVS co fin de promover vivendas de protección pública e xerar dotacionais de interese público para o Concello, polo que responde a un fin público no seu nacemento que motiva o seu desenvolvemento. Respecto aos usos “de interese público e social” das reservas de equipamento D-5 e D-6 o citado apartado 1.4.2 do Plan Parcial sobre “equipamento comunitario” en relación ao art.24.3 do mesmo, especifica que tales usos son os sanitarios, asistenciais, socioculturais ou administrativos, non incluídos na presente proposta de modificación e que, polo tanto, se manteñen inalterados para os ditos dotacionais. Exposto o que antecede infórmase favorablemente a proposta de intercambio de usos propostos polo negociado de educación asignado ao D-1 o uso deportivo e aos D-2, D-3 e D-4 o uso docente polo procedemento indicado do artigo 47.4 da LOUG”. Con data de 28-05-2013 emitiuse informe favorable á aprobación do intercambio de usos pola Intervención Municipal. En virtude do exposto, propoño AO CONCELLEIRO DELEGADO DE URBANISMO, INFRAESTRUCTURAS E CONTRATACIÓN, para a súa elevación ao CONCELLO EN PLENO, previo ditamen da Comisión informativa de urbanismo, a adopción dos seguintes acordos que deberá adoptarse por maioría absoluta: PRIMEIRO.- Acordar o cambio de uso pormenorizado previsto no Plan Parcial e no proxecto de equidistribución o Bertón respecto as reservas de equipamento dotacional D-1, D-2, D-3 e D-4 titularidade do Concello, de xeito que a reserva de equipamento dotacional D-1 se destine a reserva de equipamento deportivo e as reservas de equipamento D-2, D-3 e D-4 se destinen a reservas de equipamento docente, manténdose a súa titularidade pública municipal. SEGUNDO.- Facer a publicación e notificacións regulamentarias.” Polo exposto, propoño AO CONCELLO EN PLENO para a súa aprobación por maioría absoluta a adopción dos seguintes acordos, previo ditame da Comisión informativa de urbanismo: PRIMEIRO.- Acordar o cambio de uso pormenorizado previsto no Plan Parcial e no proxecto de equidistribución o Bertón respecto as reservas de equipamento dotacional D-1, D-2, D-3 e D-4 titularidade do Concello, de xeito que a reserva de equipamento dotacional D-1 se destine a reserva de equipamento deportivo e as reservas de equipamento D-2, D-3 e D-4 se destinen a reservas de equipamento docente, manténdose a súa titularidade pública municipal. SEGUNDO.- Facer a publicación e notificacións regulamentarias”.” Previa deliberación, a Corporación, en votación ordinaria e por unanimidade dos Sres./as. asistentes, acordou aprobar a proposta transcrita.” O que se fai público para xeral coñecemento. Ferrol, 8 de xullo de 2013 O concelleiro delegado de Urbanismo, Infraestruturas e Contratación Guillermo Evia Pérez